**Η ΑΛΩΣΗ ΤΗΣ ΚΩΝΣΤΑΝΤΙΝΟΥΠΟΛΗΣ ΑΠΟ ΤΟΥΣ ΟΘΩΜΑΝΟΥΣ ΤΟ 1453**

Διδακτικό σενάριο Ιστορίας από το Χρήστο Στυλιανίδη, ιστορικό-φιλόλογο (ΠΕ 02)

**ΤΑΥΤΟΤΗΤΑ**

Το παρόν διδακτικό σενάριο **δοκιμάστηκε** (δυστυχώς όχι στο 100%) στην Α’ τάξη του Εσπερινού Επαγγελματικού Λυκείου Ευόσμου το Μάιο του 2010. Εντάσσεται στο μάθημα της **Ιστορίας**, στη διδασκαλία της 18ης ενότητας «Από τη Φραγκοκρατία στην Άλωση», του σχολικού εγχειριδίου «ΙΣΤΟΡΙΑ ΑΡΧΑΙΑ ΚΑΙ ΜΕΣΑΙΩΝΙΚΗ, Α’ Τάξη 1ου Κύκλου ΤΕΕ», που διδάσκεται κατά το σχολικό έτος 2009-2010 στο Εσπερινό ΕΠΑΛ.

Η προσέγγιση είναι εν μέρει **διαθεματική**. Πέραν της ΙΣΤΟΡΙΑΣ και, βέβαια, της ΠΛΗΡΟΦΟΡΙΚΗΣ, γίνεται αξιοποίηση, σε μικρότερο ή μεγαλύτερο βαθμό, και των παρακάτω διδακτικών αντικειμένων: ΝΕΟΕΛΛΗΝΙΚΗ ΓΛΩΣΣΑ, ΝΕΟΕΛΛΗΝΙΚΗ ΛΟΓΟΤΕΧΝΙΑ, ΓΕΩΓΡΑΦΙΑ(-ΧΑΡΤΟΓΡΑΦΙΑ), ΤΕΧΝΗ-ΠΟΛΙΤΙΣΜΟΣ, ΑΓΓΛΙΚΑ (για την προσπέλαση αγγλόφωνων ιστοσελίδων).

**Απευθύνεται** στην Α΄ τάξη των ΕΠΑΛ. Μπορεί, όμως, κάλλιστα να αξιοποιηθεί στην Ιστορία Β΄ τάξης των Γενικών Λυκείων, στην αντίστοιχη διδακτική ενότητα. Δεν κρίνεται απολύτως κατάλληλο για μικρότερες ηλικίες (Γυμνάσιο) λόγω διαφορετικών απαιτήσεων. Πάντως, με ορισμένες προσαρμογές (απλοποιήσεις) είναι δυνατόν να λειτουργήσει και εκεί.

Η **χρονική διάρκεια** που απαιτείται για την ολοκλήρωσή του είναι συνολικά 4-5 διδακτικές ώρες σε 2 συναντήσεις στο εργαστήριο πληροφορικής του σχολείου, κατά προτίμηση μέσα σε μία εβδομάδα. Σε κάθε περίπτωση χρήσιμη κρίνεται η παρουσία του/της συναδέλφου της Πληροφορικής.

 **Προϋποθέσεις υλοποίησης** τόσο για το διδάσκοντα όσο και για τους διδασκόμενους είναι η εξοικείωση με τις ΤΠΕ και τη λειτουργία του σχολικού εργαστηρίου πληροφορικής και η εμπειρία σε ομαδοσυνεργατική διδασκαλία, ώστε να μπορέσει το πρόγραμμα να ολοκληρωθεί στον προβλεπόμενο χρόνο.

**ΠΕΡΙΛΗΨΗ**

Το περιεχόμενο της παρούσας δραστηριότητας εστιάζει σε μια εναλλακτική-διαθεματική-πολυμεσική παρουσίαση της ιστορικής ενότητας της Άλωσης της Κωνσταντινούπολης από τους Οθωμανούς το 1453 και στη διαφορετική από τη συνήθη πρόσληψή της από τους μαθητές, μέσα από τη συμμετοχή-δραστηριοποίησή τους, τη μεταξύ τους συνεργασία και την επιδίωξη της ενσυναίσθησης.

**ΣΚΟΠΟΣ-ΣΚΕΠΤΙΚΟ**

Είναι απίθανο ένας μαθητής του ελληνικού εκπαιδευτικού συστήματος 16 τουλάχιστον ετών που φοιτά σε (κάποιας μορφής) Λύκειο να μην έχει ήδη: α) διδαχθεί τη συγκεκριμένη ιστορική ενότητα σε άλλη σχολική βαθμίδα, β) δει και ακούσει για το θέμα αυτό σε τηλεόραση, διαδίκτυο και λοιπά ΜΜΕ, γ) παρευρεθεί σε σχετική συζήτηση, έστω ως απλός θεατής. Η μόνη λογική τέτοια περίπτωση είναι αν προέρχεται από ξένη κουλτούρα και συγχρόνως έχει έρθει πρόσφατα στη χώρα μας. (Σε εσπερινά σχολεία υπάρχουν τέτοιοι μαθητές.) Έτσι κατά κανόνα οι μαθητές προσέρχονται στη διδασκαλία του συγκεκριμένου μαθήματος έχοντας προσχηματισμένες αντιλήψεις για το διδασκόμενο ιστορικό γεγονός. Υπό τις συνθήκες αυτές το ζητούμενο δεν είναι να τους προσφέρεις νέα γνώση (νομίζουν ότι ήδη την κατέχουν) αλλά να τους την εμπλουτίσεις, εμβαθύνοντας και διευρύνοντάς την, να τους την αποσταθεροποιήσεις όπου χρειάζεται εισάγοντας ‘καινά δαιμόνια΄ και εν τέλει να τους τη στερεώσεις σε στέρεα θεμέλια. Δηλαδή ουσιαστικά να τους προσφέρεις νέα γνώση (στη θέση της παλαιάς).

**ΣΤΟΧΟΙ**

Ειδικότερα οι επιμέρους στόχοι εκτείνονται σε ένα ευρύ πλέγμα στοιχείων και των **3 γραμματισμών:** του **κλασικού,** του **νέου** και του **κριτικού:**

* Να δουν οι μαθητές την Ιστορία αλλά και τη γνώση μέσα από διαφορετικό πρίσμα.
* Να συμμετάσχουν οι μαθητές σε διαφορετικά στάδια της διαδικασίας του μαθήματος (αναζήτηση και συγκέντρωση υλικού, αξιολόγηση, επιλογή, επεξεργασία, σύνθεση, παραγωγή τελικού ‘προϊόντος’ και παρουσίασή του στην τάξη) και να την κατανοήσουν.
* Να γνωρίσουν οι μαθητές πτυχές της άλωσης της Κωνσταντινούπολης από τους Οθωμανούς το 1453 και να προσεγγίσουν το μέγεθος της σημασίας της, ιδιαίτερα σε τομείς που δεν είχαν αντιληφθεί.
* Να συνειδητοποιήσουν την επίδραση των (σημαντικών) ιστορικών γεγονότων στις υπόλοιπες πλευρές της ανθρώπινης παρουσίας (τον πολιτισμό, τη γλώσσα, την εθνική ταυτότητα και το εθνικό συλλογικό υποσυνείδητο).
* Να προβληματιστούν για τις διαφορετικές εκδοχές της Ιστορίας και τους παράγοντες που ευθύνονται γι’ αυτές.
* Να θέσουν σε αμφισβήτηση ορισμένα έωλα εθνικά στερεότυπα για την Άλωση.
* Να κάνουν ακόμα ένα βήμα μπροστά στην πορεία ενίσχυσης της κριτικής τους ικανότητας.
* Να αναπτύξουν τη φαντασία τους.
* Να εξασκήσουν τόσο το ομαδικό συνεργατικό τους πνεύμα όσο και την αυτενέργεια και την ανάπτυξη πρωτοβουλιών.
* Να ανακαλύψουν και να ξεδιπλώσουν τις δεξιότητές τους στις ΤΠΕ και να τις αξιοποιήσουν στη γνωστική διαδικασία.
* Να εντρυφήσουν στις άπειρες δυνατότητες του διαδικτύου στην έρευνα και στη γνώση, αφού αντιληφθούν τις παγίδες που κρύβει.
* Να εξασκηθούν στην παραγωγή λόγου: στην ανάπτυξη αιτιολογημένης επιχειρηματολογίας, στη σύνθεση-σύνταξη γραπτού ιστορικού κειμένου αλλά και στην προφορική παρουσίαση ενώπιον ακροατηρίου.

Ορισμένοι από τους παραπάνω στόχους σχετίζονται ειδικά με τους μαθητές μου στο Εσπερινό ΕΠΑΛ ή αφορούν μόνον όσους εμπλακούν σε συγκεκριμένες δραστηριότητες.

**ΠΑΡΟΥΣΙΑΣΗ**

**Αφετηρία** για τη δημιουργία του παρόντος σεναρίου αποτέλεσαν τα παρακάτω στοιχεία: α) το εκφρασμένο ενδιαφέρον των μεγαλύτερων σε ηλικία μαθητών να διδαχθούν λεπτομερώς την Άλωση β) η επανάληψη γνωστών στερεοτυπικών αντιλήψεων για το γεγονός από αρκετούς μαθητές γ) ορισμένες ελλείψεις στην ιστορική αφήγηση του σχολικού βιβλίου (π.χ. για τα κανόνια) δ) η απουσία από το βιβλίο σχετικών ιστορικών παραθεμάτων που θα μπορούσαν να αποτελέσουν αντικείμενο επεξεργασίας, διαλόγου και προβληματισμού. Όλα αυτά μαζί με το προσωπικό μου ενδιαφέρον για την Ιστορία οδήγησαν στην πρόταση αυτού του σεναρίου, που έγινε γενικά ευμενώς δεκτή από τους μαθητές.

Αντί **θεωρητικού πλαισίου**: Η πρόταση εστιάζεται στην ανάγκη επανανοηματοδότησης και ουσιαστικής κατανόησης ενός ιστορικού γεγονότος που σε μεγάλο βαθμό στη χώρα μας προσεγγίζουμε με τρόπο ανιστόρητο και ενίοτε ‘λατρεύουμε’ να βιώνουμε ως ‘υπέρτατο εθνικό δράμα χωρίς λύτρωση-δικαίωση’. Η Ιστορία ακόμα για πολλούς συμπατριώτες μας έχει λόγο ύπαρξης μόνο ως εθνικοφρονηματιστικό μάθημα, αντίληψη εξόχως παρωχημένη και αντίθετη προς όλες τις σύγχρονες παιδαγωγικές θεωρίες και πρακτικές διεθνώς. Παράλληλα η πρόταση εντάσσεται στο πνεύμα υιοθέτησης νέων μεθόδων διδασκαλίας, με πραγματικό επίκεντρο τους μαθητές, τη μεταξύ τους συνεργασία και την αξιοποίηση των ΤΠΕ σε μια εξελικτική διαδικασία ανακάλυψης και αποδοχής της γνώσης βήμα-βήμα.

Για την **υλοποίηση** της πρότασης θα χρησιμοποιηθεί το εργαστήριο πληροφορικής του σχολείου. Προαπαιτούμενο αποτελεί η ύπαρξη υψηλής ταχύτητας στο παρεχόμενο διαδίκτυο. Θα αξιοποιηθούν βασικά λογισμικά της MICROSOFT και της GOOGLE (επεξεργασίας κειμένου WORD και GOOGLE DOCS, παρουσιάσεων POWERPOINT, πλοήγησης διαδικτύου INTERNET EXPLORER, αναζήτησης GOOGLE SEARCH, υπολογιστικών φύλλων EXCEL, ηλεκτρονικού ταχυδρομείου GMAIL). Δεν θα χρησιμοποιηθούν εκπαιδευτικά λογισμικά του Υπουργείου διότι δεν εξυπηρετούν επαρκώς τις απαιτήσεις του σεναρίου. Ίσως αξιοποιηθούν λογισμικά λήψης αρχείων (downloading).

Θα εφαρμοστεί η **ομαδοσυνεργατική διδασκαλία**, στην οποία ούτε ο διδάσκων ούτε οι διδασκόμενοι έχουν ιδιαίτερη εμπειρία. Μαθητές και μαθήτριες θα χωριστούν σε 4 ομάδες 3-4 ατόμων με έμφαση στην ετερογένεια της σύνθεσης. Πέραν των λοιπών κριτηρίων σε ένα εσπερινό σχολείο λαμβάνεται υπόψη και η ηλικία, δεδομένου ότι οι ηλικιακές διαφορές όχι σπάνια υπερβαίνουν τη μία γενιά. Στη συγκεκριμένη περίπτωση βασικό κριτήριο αποτελεί και η εξοικείωση με τη χρήση των ΤΠΕ. Τα μέλη των ομάδων αποκτούν ρόλους με βάση και τις δεξιότητες και επιθυμίες τους. Ο διδάσκων παραμένει συνδετικός κρίκος, οργανωτής, επόπτης και εμψυχωτής.

Στόχος είναι η ολοκλήρωση της εφαρμογής του σεναρίου να επιτευχθεί σε **4 διδακτικές** **ώρες (2 δίωρα)** και σε κάθε περίπτωση να μην υπερβεί τις **5**.

**Α΄ δίωρο:**

Σύμφωνα με τον προγραμματισμό διδάσκων και διδασκόμενοι συγκεντρώνονται στο εργαστήριο πληροφορικής, κατά προτίμηση παρουσία του/της πληροφορικού. Γίνεται ο χωρισμός των ομάδων, η ανάθεση ρόλων στα μέλη, (η ενεργοποίηση και) η ανταλλαγή διευθύνσεων e-mail. Ακολουθεί μια σύντομη παρουσίαση της ιστορικής αφήγησης και του σεναρίου από το διδάσκοντα, η παράδοση των φύλλων εργασίας στις ομάδες, μια πρώτη μελέτη των φύλλων εργασίας από τους μαθητές, η διατύπωση αποριών και ερωτήσεων και συζήτηση εντός των ομάδων και με το διδάσκοντα.

Κατά τη δεύτερη διδακτική ώρα επιχειρείται η απάντηση του α’ μισού του κάθε φύλλου εργασίας και μια προετοιμασία για το β’ μισό.

Στο μεσοδιάστημα των λίγων ημερών μέχρι το δεύτερο δίωρο συνεχίζεται η συνεργασία των εμπλεκομένων, είτε μέσα στο σχολείο διά ζώσης είτε εκτός μέσω ηλεκτρονικού ταχυδρομείου, έτσι ώστε να επιταχυνθεί η ολοκλήρωση των δραστηριοτήτων.

**Β΄ δίωρο:**

Την τρίτη ώρα οι ομάδες ολοκληρώνουν την επεξεργασία του β’ μισού των φύλλων εργασίας τους και προετοιμάζονται για την τέταρτη ώρα, κατά την οποία κάθε ομάδα θα παρουσιάσει σύντομα (σε 5-10 λεπτά) τη δουλειά της στην ολομέλεια του τμήματος. Η ανατροφοδότηση θα συμπληρωθεί μέσα από ευρεία συζήτηση, κριτική και αξιολόγηση τόσο των δραστηριοτήτων του προγράμματος όσο και του ιστορικού γεγονότος.

Αν οι δραστηριότητες δεν προχωρήσουν με ικανοποιητική ταχύτητα θα απαιτηθεί και 5η ώρα. Σε κάθε περίπτωση η τελική συζήτηση μπορεί να διεξαχθεί και μέσα σε απλή σχολική αίθουσα.

Ο **διδάσκων** σε όλη τη διαδικασία έχει διαρκή παρουσία και υποστηρικτικό ρόλο: επιβλέπει την εξέλιξη, παρεμβαίνει όποτε του ζητηθεί ή όταν παρατηρήσει κάποια δυσλειτουργία, λειτουργεί ως συντονιστής και συνδετικός κρίκος μεταξύ των ομάδων, εμψυχώνει τα μέλη τους και (σε συνεργασία με το συνάδελφο της Πληροφορικής) επιλύει προβλήματα που σχετίζονται με τις ΤΠΕ.

Οι **μαθητές** και οι **μαθήτριες** ενθαρρύνονται να παίρνουν πρωτοβουλίες, ταυτόχρονα όμως οφείλουν να συνεργάζονται αρμονικά και να συμμετέχουν-συνεισφέρουν δημιουργικά ανάλογα με τους ρόλους που αναλαμβάνουν και τις δυνατότητες τους.

**Προαπαιτούμενες γνώσεις** αποτελούν: α) οι βασικές γνώσεις στη χρήση υπολογιστών (διόλου αυτονόητες για αρκετούς μαθητές) και β) η σχετική ενότητα του σχολικού βιβλίου Ιστορίας.

**Εργαλεία-πηγές** που θα χρησιμοποιηθούν: α) το σχολικό εγχειρίδιο Ιστορίας β) το/α λεξικό/ά νεοελληνικής γλώσσας του σχολείου γ) οι ηλεκτρονικές εγκυκλοπαίδειες του διαδικτύου (Μείζονος Ελληνισμού, Wikipedia, Live-Pedia) δ) τα ηλεκτρονικά λεξικά της Πύλης για την Ελληνική Γλώσσα ε) το ‘επίσημο’ τουρκικό βίντεο για την Άλωση Istanbul Fetih 1453 στ) η μηχανή αναζήτησης GOOGLE SEARCH και GOOGLE SEARCH ΕΙΚΟΝΕΣ για τον εντοπισμό στο διαδίκτυο χαρτών και εικόνων, καταγραφών της δημώδους προφορικής παράδοσης μετά την Άλωση και μουσικών αρχείων δημοτικών τραγουδιών – θρήνων.

Πέρα από τις αιτιολογημένες απαντήσεις στα ερωτήματα των φύλλων εργασίας οι μαθητές θα πρέπει να παραγάγουν τα εξής **κείμενα**: α) να συνθέσουν μια δική τους γραπτή ιστορική αφήγηση για την Άλωση β) να συντάξουν σε πίνακα ένα χρονολόγιο των γεγονότων γ) να ανασυνθέσουν νοερά και να παρουσιάσουν προφορικά με παραστατικό τρόπο μέσω χαρτών και εικόνων την πολιορκία δ) να ετοιμάσουν μια ολιγόλεπτη προφορική παρουσίαση των εργασιών τους.

Οι υπόλοιπες **δραστηριότητες** των ομάδων περιλαμβάνουν: αναζήτηση, συγκέντρωση, μελέτη και επεξεργασία γραπτού ιστορικού υλικού, χαρτών και εικόνων, λαογραφικού υλικού σε γραπτή και ηχοχραφημένη μορφή, παρακολούθηση βίντεο και πειραματισμούς με τον ήχο του, λεξικογραφική έρευνα και δημιουργία παρουσίασης POWERPOINT.

**ΠΡΟΣΟΧΗ!**

Το διαδίκτυο, το οποίο στην παρούσα διδακτική πρόταση χρησιμοποιείται εκτεταμένα, αποτελεί το μεγαλύτερο και πλέον ανοικτό μαθησιακό περιβάλλον, χωρίς καθόλου όρια. Αυτό το γεγονός εγκυμονεί σημαντικούς κινδύνους για την εγκυρότητα της γνώσης που μπορεί να προσφέρει στους ανυποψίαστους χρήστες μαθητές. Μια απλή έρευνα στις μηχανές αναζήτησης για ένα ιστορικό γεγονός που φορτίζει κάποιες ομάδες πληθυσμού μπορεί να αναδείξει έναν απίστευτο αριθμό ιστοσελίδων και ιστολογίων που βρίθουν ιστορικών ανακριβειών και ιδεολογικής προπαγάνδας. Κάτι τέτοιο μπορεί να τινάξει το μάθημα στον αέρα. Γι’ αυτό χρειάζεται «μέτρον άριστον» στην ελεύθερη χρήση του διαδικτύου στα πλαίσια εκπαιδευτικών σεναρίων. Σε κάθε περίπτωση απαιτείται από το διδάσκοντα πρότερη εξαντλητική έρευνα και, κατά την εφαρμογή του σεναρίου, διαρκής εγρήγορση, υπομονετική καθοδήγηση και ανεξάντλητη δεξαμενή λογικών επιχειρημάτων.

**ΦΥΛΛΑ ΕΡΓΑΣΙΑΣ**

**ΦΥΛΛΟ ΕΡΓΑΣΙΑΣ *ΟΜΑΔΑΣ Α΄***

Μελετήστε την ενότητα της άλωσης στο σχολικό βιβλίο. Στη συνέχεια μελετήστε την αντίστοιχη ενότητα στην [Εγκυκλοπαίδεια Μείζονος Ελληνισμού](http://constantinople.ehw.gr/forms/fLemmaBodyExtended.aspx?lemmaID=10825), στη [Wikipedia](http://el.wikipedia.org/wiki/%CE%86%CE%BB%CF%89%CF%83%CE%B7_%CF%84%CE%B7%CF%82_%CE%9A%CF%89%CE%BD%CF%83%CF%84%CE%B1%CE%BD%CF%84%CE%B9%CE%BD%CE%BF%CF%8D%CF%80%CE%BF%CE%BB%CE%B7%CF%82) και στη [Live-Pedia](http://www.livepedia.gr/index.php/%CE%9A%CF%89%CE%BD%CF%83%CF%84%CE%B1%CE%BD%CF%84%CE%B9%CE%BD%CE%BF%CF%8D%CF%80%CE%BF%CE%BB%CE%B7).

Σε EXCEL φτιάξτε έναν πίνακα με τα σημαντικότερα, κατά την κρίση σας, ιστορικά γεγονότα από το 1448 ως το 1453, με έμφαση στα επεισόδια της πολιορκίας.

Σε έγγραφο WORD απαντήστε αιτιολογημένα τα παρακάτω ερωτήματα:

Ποια ιστορικά γεγονότα ή πληροφορίες που απουσιάζουν από το σχολικό εγχειρίδιο σας κινούν ιδιαίτερα το ενδιαφέρον και θα έπρεπε, κατά τη γνώμη σας, να συμπεριληφθούν στο βιβλίο;

Ποια από τις 4 συνολικά παραπάνω ιστορικές αφηγήσεις θεωρείτε περισσότερο ελλιπή και ποια περισσότερο πλήρη;

Ποια από τις 4 ιστορικές αφηγήσεις θεωρείτε περισσότερο αντικειμενική και ποια περισσότερο ελληνοκεντρική;

Αξιοποιώντας το παραπάνω διαθέσιμο υλικό συνθέστε τη δική σας ιστορική αφήγηση και στείλτε την εγκαίρως με e-mail μαζί με το χρονολογικό πίνακα στην ΟΜΑΔΑ Β΄.

Ερώτηση-κατακλείδα: Πού αποσκοπούν κατά τη γνώμη σας οι δραστηριότητες που σας ανατέθηκαν;

**ΦΥΛΛΟ ΕΡΓΑΣΙΑΣ *ΟΜΑΔΑΣ Β΄***

Αναζητήστε μέσω του GOOGLE και του GOOGLE ΕΙΚΟΝΕΣ με τις κατάλληλες λέξεις-κλειδιά (στα ελληνικά αλλά και στα αγγλικά) ιστορικούς χάρτες του Βυζαντινού και του Οθωμανικού κράτους μεταξύ περίπου του 1281 (άφιξη των Οθωμανών έξω από την Προύσα) και του 1461 (άλωση της Τραπεζούντας από τους Οθωμανούς) και βάλτε τους σε χρονολογική σειρά.

Στη συνέχεια σε έγγραφο GOOGLE DOCS απαντήστε αιτιολογημένα τα εξής ερωτήματα:

Ποια είναι η εδαφική πορεία των 2 αυτοκρατοριών κατά την περίοδο 1281 - 1461;

Πόσο απροσδόκητη, αναμενόμενη ή αναπόφευκτη μοιάζει η Άλωση;

Μέσω πάλι του GOOGLE και του GOOGLE ΕΙΚΟΝΕΣ (στα ελληνικά αλλά και στα αγγλικά) αναζητήστε γεωγραφικούς, ιστορικούς, τοπογραφικούς χάρτες της μεσαιωνικής Κωνσταντινούπολης και της περιοχής της πριν και κατά την πολιορκία. Κάντε μια στάση και λίγη άσκηση στο [διαδραστικό χάρτη](http://individual.utoronto.ca/safran/Constantinople/Map.html) του πανεπιστημίου του Τορόντο. Επιλέξτε τους πιο λεπτομερείς και ολοκληρωμένους χάρτες και προσπαθήστε να εντοπίσετε τα σημαντικά σχετικά τοπωνύμια (π.χ. Βόσπορος, Κεράτιος κόλπος, Ρούμελη Χισάρ, Αγία Σοφία, τείχη). Παρουσιάστε τους σε POWERPOINT αφού πρώτα τους εμπλουτίσετε με φωτογραφίες και απεικονίσεις (παλαιότερες αλλά και σημερινές) των συγκεκριμένων τοποθεσιών. Στην αρχή της παρουσίασης αξιοποιήστε και τους χάρτες της προηγούμενης δραστηριότητας. Με αυτό το εποπτικό υλικό και έχοντας παραλάβει και μελετήσει το e-mail της ΟΜΑΔΑΣ Α΄ ανασυνθέστε νοερά την πολιορκία και ετοιμαστείτε να μας την παρουσιάσετε προφορικά παραστατικά.

Ερώτηση-κατακλείδα: Πού αποσκοπούν κατά τη γνώμη σας οι δραστηριότητες που σας ανατέθηκαν;

**ΦΥΛΛΟ ΕΡΓΑΣΙΑΣ *ΟΜΑΔΑΣ Γ΄***

Αναζητήστε τη λέξη «άλωση» στη μηχανή αναζήτησης GOOGLE. Καταμετρήστε τη χρήση της λέξης στα πρώτα 100 αποτελέσματα. Κατόπιν απαντήστε τα ερωτήματα:

Πόσα αποτελέσματα στα πρώτα 100 της αναζήτησης της λέξης αναφέρονται στην άλωση της Κωνσταντινούπολης συνολικά και πόσα συγκεκριμένα σε αυτήν του 1453 από τους Οθωμανούς Τούρκους;

Τι θα μπορούσατε ίσως να συμπεράνετε από τα αποτελέσματα αυτά για τη συνήθη χρήση της λέξης «άλωση»;

Αναζητήστε το λήμμα «άλωση» (με α μικρό ή κεφαλαίο) σε μεγάλα έντυπα ή ηλεκτρονικά λεξικά της νεοελληνικής γλώσσας. Δοκιμάστε για παράδειγμα το λεξικό/τα λεξικά του σχολείου και την [ΠΥΛΗ ΓΙΑ ΤΗΝ ΕΛΛΗΝΙΚΗ ΓΛΩΣΣΑ](http://www.greek-language.gr/greekLang/modern_greek/tools/lexica/index.html). Καταγράψτε σε WORD τα λήμματα που συγκεντρώσατε και μελετήστε τα. Απαντήστε το ερώτημα:

Συνδέεται με κάποιο τρόπο η έννοια της λέξης «άλωση» με το ιστορικό γεγονός που εξετάζουμε και πόσο;

Με βάση τις 2 παραπάνω έρευνές σας προσπαθήστε να απαντήσετε αιτιολογημένα τα κάτωθι ερωτήματα:

Πόσο συνδέεται ως έννοια, αναφορά και χρήση η λέξη «άλωση» με το ιστορικό γεγονός του 1453;

Πόσο μεγάλη σημασία ή δυναμική πρέπει να έχει ένα γεγονός για να αφήνει τα σημάδια του στη γλώσσα τόσους αιώνες μετά;

Είναι δυνατόν η σημασία της άλωσης του 1453 να ξεπερνά σε εύρος τα πλαίσια που συνήθως και συνειδητά αντιλαμβανόμαστε και αποδεχόμαστε;

Ερώτηση-κατακλείδα: Πού αποσκοπούν κατά τη γνώμη σας οι δραστηριότητες που σας ανατέθηκαν;

**ΦΥΛΛΟ ΕΡΓΑΣΙΑΣ *ΟΜΑΔΑΣ Δ΄***

Μέσα από το GOOGLE SEARCH με τις κατάλληλες λέξεις-κλειδιά αναζητήστε και συγκεντρώστε σε ένα έγγραφο GOOGLE DOCS ενδεικτικό υλικό από τη δημώδη προφορική παράδοση (π.χ. δημοτικά τραγούδια, θρύλους, θρήνους, προφητείες) σχετικό με την ‘άλωση της Πόλης από τους Τούρκους’. Κάντε μια στάση στο [ΙΔΡΥΜΑ ΜΕΙΖΟΝΟΣ ΕΛΛΗΝΙΣΜΟΥ](http://www.fhw.gr/projects/cooperations/byzantine_literature/gr/700/707.html) και μια στη δισκογραφική [HEAVEN](http://www.musicheaven.gr/html/modules.php?name=News&file=article&sid=148). Αν είναι εφικτό (και επιτρεπτό) «κατεβάστε» μουσικά αρχεία με σχετικά δημοτικά τραγούδια και θρήνους. Μελετήστε τα και απαντήστε αιτιολογημένα τα παρακάτω ερωτήματα:

Ποιες ιδέες και συναισθήματα εκφράζονται μέσα από την ελληνική λαϊκή παράδοση για την Άλωση και σε ποια έκταση και ένταση;

Πόσο φαίνεται να επηρέασε η Άλωση τον ελληνισμό κατά τους επόμενους αιώνες;

Παρακολουθήστε το πιο πρόσφατο [‘επίσημο’ τουρκικό βίντεο](http://video.google.com/videoplay?docid=1487483271215872269) 12λεπτης διάρκειας για την άλωση του 1453 προσπερνώντας την τουρκική αφήγηση. Ακολούθως απαντήστε τα παρακάτω ερωτήματα:

Πώς παρουσιάζει την Άλωση το συγκεκριμένο βίντεο;

Τι συναισθήματα σας προκαλεί η παρακολούθησή του;

Τι ρόλο πιστεύετε ότι παίζει η εθνικότητα στις προηγούμενες 2 απαντήσεις;

Δοκιμάστε να ξαναπαρακολουθήσετε το βίντεο χωρίς τον αυθεντικό του ήχο (εν μέρει ή στο σύνολό του) αλλά με την υπόκρουση κάποιων ελληνικών θρήνων για την Άλωση.

Ποια συναισθήματα σας προκαλούνται τώρα;

Πόσο εύκολο είναι να είμαστε πλήρως αποστασιοποιημένοι συναισθηματικά και συνεπώς αμερόληπτοι απέναντι στην Ιστορία όταν αυτή μας αφορά;

Ερώτηση-κατακλείδα: Πού αποσκοπούν κατά τη γνώμη σας οι δραστηριότητες που σας ανατέθηκαν;

**ΚΡΙΤΙΚΗ**

Κατά την εφαρμογή του σεναρίου στην πράξη προέκυψαν δυσκολίες σε πολλά επίπεδα. Αιτιολογούνται όμως δεδομένων των συνθηκών. Η απουσία εμπειρίας στην ομαδοσυνεργατική διδασκαλία, οι ελλιπείς γνώσεις στις ΤΠΕ, το ηλικιακό και ιδεολογικό «χάσμα των γενεών» μεταξύ των μαθητών και η δυσκολία άρθρωσης επαρκώς συγκροτημένου λόγου από τους μαθητές του εσπερινού επαγγελματικού σχολείου εμπόδισαν την επιτυχή ολοκλήρωση των δραστηριοτήτων, οι οποίες επιπλέον αποδείχθηκαν μάλλον πολλές για τον προβλεπόμενο χρόνο στη δοθείσα συγκυρία. Ωστόσο σε επίπεδο πρόσληψης του ιστορικού γεγονότος, ανάπτυξης προβληματισμού και εμπλοκής στη γνωστική διαδικασία τα αποτελέσματα κρίνονται ικανοποιητικά.

**ΔΙΑΔΙΚΤΥΟΓΡΑΦΙΑ**

[Εγκυκλοπαίδεια Μείζονος Ελληνισμού](http://constantinople.ehw.gr/forms/fLemmaBodyExtended.aspx?lemmaID=10825) [Wikipedia](http://el.wikipedia.org/wiki/%CE%86%CE%BB%CF%89%CF%83%CE%B7_%CF%84%CE%B7%CF%82_%CE%9A%CF%89%CE%BD%CF%83%CF%84%CE%B1%CE%BD%CF%84%CE%B9%CE%BD%CE%BF%CF%8D%CF%80%CE%BF%CE%BB%CE%B7%CF%82) [Live-Pedia](http://www.livepedia.gr/index.php/%CE%9A%CF%89%CE%BD%CF%83%CF%84%CE%B1%CE%BD%CF%84%CE%B9%CE%BD%CE%BF%CF%8D%CF%80%CE%BF%CE%BB%CE%B7) [διαδραστικός χάρτης](http://individual.utoronto.ca/safran/Constantinople/Map.html) [ΠΥΛΗ ΓΙΑ ΤΗΝ ΕΛΛΗΝΙΚΗ ΓΛΩΣΣΑ](http://www.greek-language.gr/greekLang/modern_greek/tools/lexica/index.html) [ΙΔΡΥΜΑ ΜΕΙΖΟΝΟΣ ΕΛΛΗΝΙΣΜΟΥ](http://www.fhw.gr/projects/cooperations/byzantine_literature/gr/700/707.html) [HEAVEN](http://www.musicheaven.gr/html/modules.php?name=News&file=article&sid=148) [‘επίσημο’ τουρκικό βίντεο](http://video.google.com/videoplay?docid=1487483271215872269)